משרד הבריאות של רצועת עזה

משרד הבריאות הפלסטיני (בערבית: وزارة الصحة الفلسطينية) הוא משרד הבריאות של ממשלת חמאס ברצועת עזה, האחראי על כלל מערכת הבריאות ברצועה, כולל בתי חולים, מרפאות, ומוסדות רפואיים אחרים. שר הבריאות הנוכחי הוא מדחת עבאס .

המשרד התפצל ממשרד הבריאות של הרשות הפלסטינית במסגרת עימות חמאס–פת"ח ברצועת עזה והפיצול בממשלת הרשות הפלסטינית שבעקבותיו.

 היסטוריה 
עם הקמת הרשות הפלסטינית ב־1994 הוקמה בממשלת הרשות משרד בריאות. בממשלת הנייה השנייה, הממשלה הפלסטינית האחרונה שפעלה ביהודה ושומרון וברצועת עזה, עמד בראש המשרד רדואן אל-אח'רס מפת"ח. לאחר השתלטות חמאס על רצועת עזה ביוני 2007 התפצלה הרשות הפלסטינית וקמו שתי ממשלות פלסטיניות מתחרות: ממשלה חדשה בראשות סאלם פיאד שפעלה ביהודה ושומרון וממשלה ברצועת עזה בראשות איסמעיל הנייה, שעמד בראש הממשלה הפלסטינית ממרץ 2006. בממשלת הנייה מונה לשר הבריאות באסם נעים, שכיהן כשר הבריאות בממשלת הנייה הראשונה, בעוד בממשלת פיאד מונה לתפקיד פתחי אבו מוע'לי.

לאחר השתלטות החמאס התקיימה שביתה פוליטית של רופאים שנמשכה חודש ונבעה מהתנגדות פוליטית לחמאס. תחת הנהגתו החליפו אנשי החמאס את מנהלי בתי החולים המזוהים עם הפת"ח במנהלים הנאמנים לחמאס. מלבד המנהלים, מנתחים ואנשי צוות רבים שנחשבו לאנשי פת"ח פוטרו מעבודתם בבתי החולים ברצועה. שר הבריאות הנוכחי של הרצועה הוא מדחת עבאס.

 נתוני ההרוגים במלחמת חרבות ברזל 
+דיווחים של משרד הבריאות ברצועת עזה על הרוגים במבצעי צה"למבצענתוני האו"םנתוני המשרדמבצע עופרת יצוקה1,3851,440מבצע צוק איתן2,2512,310מבצע שומר החומות256260
משנת 2007 ואילך השתמשו ארגונים רבים בנתונים שנמסרו על ידי משרד הבריאות של רצועת עזה, והם נחשבו לאמינים. הם צוטטו לעיתים קרובות על ידי האו"ם, ארגון הבריאות העולמי, ארגון Human Rights Watch וארגונים נוספים. גם משרד החוץ של ארצות הברית מצטט לעיתים קרובות נתונים של המשרד בדו"חות שהוא מפרסם.

משרד הבריאות ברצועה הוא המקור הרשמי היחיד לגבי מספר ההרוגים הפלסטינים ברצועת עזה במהלך מלחמת חרבות ברזל, אם כי מספרים אלו מתפרסמים גם על ידי משרד הבריאות של הרשות הפלסטינית שבסיסו ביהודה ושומרון וזאת לאחר תיאום עם הצוות שלו שיושב ברצועה.

פרשת הפיצוץ בבית החולים הערבי אל-אהלי פגעה באמינותו של משרד הבריאות של רצועת עזה, והוא ספג ביקורת רבה מישראל והעולם המערבי, בעקבות דיווחים שנויים במחלוקת שנמסרו מיד לאחר האירוע אודות מספר ההרוגים וכן עקב ההאשמות לאחריות צה"ל. בתחילה האשים משרד הבריאות את צה"ל בהפצצת בית החולים ודיווח על הרג של 500 אזרחים, אך דובר צה"ל הציג ראיות לכך שהפיצוץ היה תוצאה של שיגור רקטה כושל של הג'יהאד האסלאמי הפלסטיני, ולאחר מכן פורסמה הערכה של האיחוד האירופי לפיה נהרגו עשרות אזרחים. בין המבקרים בנושא זה נמנו לוק בייקר, לשעבר ראש לשכת המזרח התיכון ברויטרס, אנטוניו טאיאני, שר החוץ של איטליה, וגם נשיא ארצות הברית ג'ו ביידן שהצהיר כי אינו נותן אמון בנתונים על מספר הנפגעים שדווחו לאחר הפיצוץ בבית החולים.

בתגובה להאשמות אלו פרסם משרד הבריאות בעזה רשימה מלאה של ההרוגים מאז ה-7 באוקטובר, מסמך בן 200 עמודים ובו רישומים של כ-8,000 אנשים מזוהים המפרטים את שמותיהם, גיליהם ומספר תעודת הזהות שלהם.

שני מחקרים שפורסמו בכתב העת לאנסט הגיעו למסקנה שנתוני המשרד סבירים ואמינים. המחקרים, שאחד מהם בוצע על ידי חוקרים מאוניברסיטת ג'ונס הופקינס, מצאו התאמה בין הנתונים שנמסרו על ידי המשרד לבין נתונים ממקורות אחרים. באחד המחקרים נבדקו 7,028 מקרי מוות שדווחו מ-7 באוקטובר 2023 עד 26 באוקטובר, ונמצאו רק שני מקרים שהיה לגביהם ספק.

ב-10 בנובמבר 2023 דיווח וול סטריט ג'ורנל כי בקהילת המודיעין האמריקאית מעריכים שנתוני ההרוגים המדווחים על ידי משרד הבריאות בעזה הם די מדויקים. בינואר 2024 דווח כי גם צה"ל בדק ומצא שדיווחי ההרוגים במשרד הבריאות בעזה הם מהימנים, והם משמשים את הצבא בהערכות מצב לגבי עזה. כמו כן פורסם כי צה"ל לא סופר בעצמו את מספר ההרוגים במלחמת חרבות ברזל, ומשרד הבריאות בעזה הוא המקור היחיד לגבי מספר האזרחים שנהרגו.

בינואר 2025 מחקר שעבר ביקורת עמיתים והתפרסם בכתב העת הרפואי לאנסט העריך שמספר ההרוגים ברצועה כבר עומד על כ-70,000 בני אדם, וזאת לא כולל תמותה מרעב, מחלות או קור. משרד הבריאות ספר בנפרד הרוגים מרעב ופרסם כי נהרגו 432 איש מסיבה זו עד ספטמבר 2025.

מנגד, על פי דו"ח של מכון המחקר "הנרי ג'קסון סוסייטי" , שצוטט בעיתון הבריטי הטלגרף, כ-5,000 מקרי מוות טבעיים נכללו ברשימת הקורבנות שחמאס פרסם, בהם שלושה חולי סרטן שגם לאחר מכן נמצאו ברשימות מקבלי טיפול בבתי חולים. בנוסף, שמות של מבוגרים שנהרגו נרשמו כילדים וגברים נרשמו כנשים. כמו כן, נמצא דפוס שלפיו גיל ההרוגים תוקן למטה בשנה אחת לפחות בהשוואה לנתוני מרשם האוכלוסין הפלסטיני, בניסיון לכאורה לנפח את מספר הילדים שנהרגו. בתגובה לדו"ח, עמותה בשם Action on Armed Violence  ביצעה בדיקה מדגמית של 20 אלף שמות, ומצאה 116 שמות עם מין שכנראה אינו נכון, שהם כחצי אחוז: 67 גברים שנרשמו בטעות כנשים ו-49 נשים שנרשמו בטעות כגברים. בנוגע למקרי מוות טבעיים שנכללו ברשימת הקורבנות, הבדיקה מצאה בסך הכול 12 דוגמאות כאלו.

 ראו גם 
 משרד הבריאות של הרשות הפלסטינית

קישורים חיצוניים
 משרד הבריאות של רצועת עזה, ברשת החברתית טלגרם
 אתר האינטרנט הרשמי של השירותים המקוונים במשרד הבריאות בעזה, הכולל נתונים על הרוגים

 הערות שוליים 

קטגוריה:ממשל חמאס ברצועת עזה
רצועת עזה